Title: Määrus
Author: Kadri Kobin
Company: Viljandi Linnavalitsus

II LUGEMINE

EELNÕU 2019/165-1

								KOMISJONID:

eelarve- ja arengu- |
haridus- |
kultuuri- |
majandus- | JK
revisjoni- |
sotsiaal- |

VILJANDI LINNAVOLIKOGU

MÄÄRUS

20. juuni 2019   nr

Nimeliste pinkide paigaldamise põhimõtted

Määrus kehtestatakse kohaliku omavalitsuse korralduse seaduse § 30 lõike 1 punkti 2 alusel ja tulenevalt avalikust huvist paigaldada Viljandi linnaruumi nimelisi pinke.

§ 1. Nimeline pink
(1) Nimeline pink on avalikus kasutuses olev pink, millega tunnustatakse isikut, organisatsiooni või tegu.
(2) Pingile antakse nimi ja paigaldatakse selgitav teabesilt.
(3) Pingile antav nimi ja paigaldatav teabesilt peab olema kooskõlas heade tavade ja kavatsustega.

§ 2. Nimelise pingi paigaldamise menetlus ja nõuded
(1) Nimelise pingi paigaldamist saavad taotleda kõik isikud. Vabas vormis taotlus pingi paigaldamiseks, kus on märgitud, kelle või mille auks pink nimetatakse, tuleb saata aadressile viljandi@viljandi.ee.
(2) Pingi paigaldamise taotluse läbivaatamise korraldab arhitektuuriamet, kaasates vajadusel majandusameti ning haridus- ja kultuuriameti esindaja.
(3) Nimelise pingi paigalduskoha ja pingitüübi valiku kooskõlastab arhitektuuriamet, võttes aluseks Viljandi Linnavalitsuse 08.04.2019 korraldusega nr 183 kinnitatud pingitüüpide piirkonnad ja linnamööbli tüübid.
(4) Pingi paigaldamise otsustab Viljandi Linnavalitsus (edaspidi linnavalitsus).

§ 3. Nimelise pingi paigaldamine ja hooldus
(1) Nimelise pingi paigaldamise eest tasub taotleja linnavalitsusele Eesti eelmise kalendriaasta keskmise brutopalga suuruse summa.
(2) Nimelise pingi aluse ehitamise, pingi paigaldamise ja korrashoiu korraldab Viljandi Linnahooldus.
(3) Paigaldatud nimeline pink on linna omandis. 

§ 4. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)
Helir-Valdor Seeder
linnavolikogu esimees

Koostajad: Malle London, Olav Remmelkoor
Esitatud: 03.06.2019
Esitaja: Viljandi Linnavalitsus			Ettekandja: Kalvi Märtin
Lk arv: 3
Hääletamine: nõudmisel

Seletuskiri 
Nimeliste pinkide paigaldamise põhimõtted

Määruse eesmärk on kehtestada põhimõtted nimeliste pinkide paigaldamiseks. Viljandi linna elanikele luuakse nimelise pargipingi paigaldamisega võimalus kaasa rääkida linna ajalooliste isikute, kultuuritegelaste, sportlaste või tublide inimeste tunnustamisel või nende mälestuse jäädvustamisel.
Määruse sisuks on nimelise pargipingi paigaldamise menetluse reguleerimine, pingi kujunduse, paigaldamise ja hoolduse kulude katmise põhimõtted.

Nimeliste tunnustuspinkide paigaldamine on Eesti linnades saanud meeldivaks tavaks. Konkreetse inimese tänamise ja tunnustamise kõrval on sellisel praktikal ka kodulooline ja kultuuriline väärtus.

20.11.2012 taotleti nimelist pinki kultuurikooli direktorile, tuntud koorijuhile Jaak Moksile. Pink paigaldati 2014. a aprillis.

11.11.2014 taotlesid Tervisespordiklubi Joosu ja Vastupidavusalade Klubi Staier kahe nimelise pingi paigaldamist Hubert Pärnakivi monumendi juurde, et pidada meeles eelnimetatu treenerit Elmar Ardmat ja Viljandi järve jooksu algatajat Theodor Anderssoni. Pingid paigaldati 2015. aastal.
15.06.2018. aastal pöördus nimelise pingi paigaldamise sooviga linnavalitsuse poole Viljandimaa Naisselts. Naisseltsi soov oli paigaldada mälestuspink Wiljandi Eesti Naisseltsile, mis paigaldati juulis 2018. 

11.07.2018 pöördus esitas Jaanus Kaasik Maadlusklubi Tulevik soovi paigaldada nimeline pink maadlustreener Aarne Kõivule. Hetkel on menetlus pooleli.

Nimetatud taotlused olid käesoleva eelnõu väljatöötamise ajendiks. 

Nimeliste pinkide paigaldamist seadused ei reguleeri.

Kohaliku omavalitsuse korralduse seaduse § 30 lg 1 p 2 alusel on linnavalitsus välja töötanud põhimõtted linnamööbli paigaldamiseks Viljandis. Põhimõtted on kinnitatud 08.04.2019 korraldusega nr 183.

Käesolev eelnõu reguleerib, et pingi eest tasub taotleja linnavalitsusele Eesti eelmise kalendriaasta keskmise brutopalga suuruse summa. Summa sisaldab pingi maksumust, paigaldust ja messingist plaati. Keskmine brutokuupalk oli 2018. aastal Eesti ettevõtetes, asutustes ja organisatsioonides 1310 eurot.
Kalkulatsiooni aluseks on näidishinnad:
1.	Pink Twist (kuumtsingitud terasraam, oksavaba termotöödeldud saar + osmoõli ja UV kaitse), paigalduskoht - sporditemaatilised pingid Ranna puiesteel.
Mõõdud: pikkus 2000mm; istepinna kõrgus 475mm; pingi kõrgus 810mm.
Pingi hind koos käibemaksuga 835,20 eurot (Extery hinnapakkumine 04.2018).
Pingi betoonalus (2,4m x 1,6m), mulla eemaldamine, kruus, sõelmed + transport + töötunnid kokku ca 175 eurot. (Maksumuse edastas linnahooldus).
Pingi, aluse ja paigalduse hind kokku ca 1010,20 eurot + messingsilt ca 50,00 eurot.
2.	Pink Klaar Wood (kuumtsingitud ja pulbervärvitud terasraam, oksavaba termotöödeldud saar + osmoõli ja UV kaitse), paigalduskoht - nimelised pingid Rannapromenaadil. 
Mõõdud: pikkus 1910mm; istepinna kõrgus 475mm; pingi kõrgus 860mm.
Pingi hind koos käibemaksuga 924 eurot, (Extery hinnapakkumine M438, 18.07.2018 )
Pingi betoonalus (2,4m x 1,6m), mulla eemaldamine, kruus, sõelmed + transport + töötunnid kokku ca 175 eurot. (Maksumuse edastas linnahooldus).
Pingi, aluse ja paigalduse hind kokku ca 1099,00 eurot + messingsilt 50,00 eurot.
Kui tellida üheksa või rohkem pinki, on pingi hind ca 100 eurot soodsam.
Täiendav kulu on seotud pinkide ümbruse hooldusega.

Eelnõu esimese lugemise järel on toimunud arutelud nimelise pingi hoolduse ja säilimise osas. Linnavalitsus on seisukohal, et paigaldatud nimeline pink peab jääma linna omandisse. Pingi korrashoid ja säilimine toimub analoogselt muu linnamööbliga.

24.05. arutas eelnõud täiendavalt seenioride nõukogu.

(allkirjastatud digitaalselt)
Malle London
linnakunstnik